Zvjezdana vrata
Zvjezdana vrata (goauldski: Chappa'ai, jezik Drevnih: Astria Porta) su izmišljeni objekt iz naučno-fantastične serije i filma Stargate. Osnovna im je funkcija da transportiraju ljude i objekte na udaljene planete uz pomoć vještački stvorene crvotočine koja može ostati otvorena tačno 38 minuta. Poznata su i pod sljedećim nazivima na drugim planetama: "Prsten Bogova", "Krug stojeće vode", "Portal", "Kameni Prsten", Vodena vrata, "Annulus", "Prsten predaka", a na jednoj planeti "Stari Prolaz". Prvi put se pojavljuju 1994. u filmu Stargate režisera Rolanda Emmericha, a poslije toga i u televizijskoj seriji Stargate SG-1 i spinoffu Stargate Atlantis. Izgradili su ih Drevni prije nego su se uzdigli na viši nivo postojanja i postavili ih na mnoge planete i mjesece u galaksiji Mliječni put i drugim galaksijama.